РЕШЕНИЕ НА КОМИСИЯТА
от 6 март 2007 година
за изменение на решения 94/741/ЕО и 97/622/ЕО относно въпросниците за докладите за прилагането на Директива 2006/12/ЕО на Европейския парламент и на Съвета относно отпадъците и за прилагането на Директива 91/689/ЕИО на Съвета относно опасните отпадъци
(нотифицирано под номер C(2007) 634)
(текст от значение за ЕИП)
(2007/151/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/12/ЕО на Европейския парламент и на Съвета от 5 април 2006 г. относно отпадъците (1), и по-специално първи параграф от член 16 от нея,
като взе предвид Директива на 91/689/ЕИО на Съвета от 12 декември 1991 г. относно опасните отпадъци (2), и по-специално член 8, параграф 1 от нея,
като има предвид че:
(1)
Докладът за прилагането на Директива 2006/12/ЕО трябва да бъде съставен въз основа на въпросник, определен с Решение 94/741/ЕО на Комисията от 24 октомври 1994 г. относно въпросниците за докладите на държавите-членки за прилагането на някои директиви в областта на отпадъците (прилагане на Директива 91/692/ЕИО на Съвета) (3).
(2)
Докладът за прилагането на Директива 91/689/ЕИО трябва да бъде съставен въз основа на въпросник, определен с Решение 97/622/ЕО на Комисията от 27 май 1997 г. относно въпросниците за докладите на държавите-членки за прилагането на някои директиви в областта на отпадъците (прилагане на Директива 91/692/ЕИО на Съвета) (4).
(3)
Регламент (ЕО) № 2150/2002 на Европейския парламент и на Съвета от 25 ноември 2002 г. относно статистиката на отпадъците (5) създава рамка за представянето на общностна статистика за образуването, оползотворяването и обезвреждането на отпадъците.
(4)
Прегледът на определените от общностното законодателство задължения за докладване на данни относно отпадъците показа, че дадени задължения за докладване, определени с решения 94/741/ЕО и 97/622/ЕО, попадат също така и в обхвата на Регламент (ЕО) № 2150/2002 или на Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (6).
(5)
С оглед избягване на застъпвания и на излишни административни изисквания задълженията за докладване по отношение на „опасни отпадъци“ и „други отпадъци“ следва да бъдат заличени от Решение 94/741/ЕО. Освен това терминът „битови отпадъци“ следва да се замени с термина „домакински и подобни отпадъци“ с оглед привеждането на Решение 94/741/ЕО в съответствие с Регламент (ЕО) № 2150/2002.
(6)
Задълженията за докладване, отнасящи се до опасните отпадъци, следва съответно да бъдат заличени от Решение 97/622/ЕО.
(7)
Поради това Решения 94/741/EО и 97/622/EО следва да бъдат съответно изменени.
(8)
Мерките, предвидени в настоящото решение, са в съответствие със становището на комитета, учреден съгласно член 18 от Директива 2006/12/ЕО,
ПРИЕ НАСТОЯЩОТО РЕШЕНИЕ:
Член 1
Решение 94/741/ЕО се изменя съгласно приложението към настоящото решение.
Член 2
Решение 97/622/ЕО се изменя съгласно приложението към настоящото решение.
Член 3
Адресати на настоящото решение са държавите-членки.
Съставено в Брюксел на 6 март 2007 година.